KIRJALLINEN KYSYMYS E-3691/01 esittäjä(t): María Sornosa Martínez (PSE) komissiolle. Sagunton sataman laajentaminen (Valencian autonomia, Espanja).



Virallinen lehti nro 172 E , 18/07/2002 s. 0116 - 0117



KIRJALLINEN KYSYMYS E-3691/01 esittäjä(t): María Sornosa Martínez (PSE) komissiolle (17. tammikuuta 2002) Aihe: Sagunton sataman laajentaminen (Valencian autonomia, Espanja) Valencian satamaviranomainen käsittelee parhaillaan sataman laajennushanketta, jonka tavoitteena on muun muassa sijoittaa uudelle etelälaiturille kaasutuslaitteisto ja muita merikaupan laitteistoja. Hankkeesta on tehty ympäristövaikutusarviointi (Espanjan valtion virallinen lehti BOE 194, 14. elokuuta 2001), jossa määritellään ehdot rannikon vakauden takaamiseksi ja yhteisön tärkeänä pitämään alueeseen ja lintujen erityissuojelualueeseen Marjal dels Morosiin kohdistuvien negatiivisten vaikutusten estämiseksi. Ympäristönsuojelujärjestöt, ammattijärjestöt ja poliittiset puolueet ovat kuitenkin esittäneet lukuisia hanketta koskevia väitteitä seuraavista aiheista: - ympäristövaikutusarvioinnissa ei oteta huomioon rantaviivan muutosta, jonka vauhti on kiihtynyt 11. marraskuuta 2001 raivonneen voimakkaan myrskyn jälkeen (eroosio voi vaikuttaa kohtalokkaasti yhteisön tärkeänä pitämään alueeseen ja lintujen erityissuojelualueeseen), ja sataman laajentaminen vaikeuttaisi tilannetta, - laajennukseen sisältyvä uusi lastinpurkualue voi myötävaikuttaa Posidonia-kasvuston heikentymiseen, - Unión Fenosa -yrityksen lämpökeskuksen rakentaminen lisää nykyisen sataman otsonipäästöjä, jotka ympäristöasioista vastaavien viranomaisten mukaan vuosina 19952000 ylittivät 268 kertaa Maailman terveysjärjestön tämäntyyppisille päästöille asettamat terveyden suojelurajat, - ympäristövaikutusarvioinnissa on otettu huomioon vain Cedex-instituutin tiedot eikä siinä ole huomioitu Valencian yliopiston maantieteellisen tiedekunnan ja polyteknisen korkeakoulun useiden asiantuntijoiden antamaa lausuntoa negatiivisesta vaikutuksesta, joka sataman laajentamisella olisi suojeltuun luontoalueeseen, jne. Voiko komissio taata, että Sagunton sataman laajennushanke ei vaikuta kielteisesti yhteisön tärkeänä pitämään alueeseen ja lintujen erityissuojelualueeseen Marjal dels Morosiin, jos hanke toteutetaan nykyisen suunnitelman mukaisesti? Katsooko komissio esitettyjen kansalaisväitteiden perusteella, että ympäristövaikutusarviointi on tehty yhteisön lainsäädännön mukaisesti? Margot Wallströmin komission puolesta antama vastaus (1. maaliskuuta 2002) Hankkeesta on suoritettu ympäristövaikutusten arviointi, ja lopullinen päätös julkaistiin Espanjan valtion virallisessa lehdessä 14. elokuuta 2001. Tästä on loogisesti pääteltävissä, ettei arvioinnissa ole otettu huomioon viimeisimpiä, marraskuun 2001 myrskyjä. Ympäristöarvioinnissa on otettu huomioon erityissuojelualueen ja yhteisön tärkeänä pitämäksi alueeksi ehdotetun Marjal del Moron läheisyys, vaikkakin Dirección General de Planificación y Gestión del Medio on alueellisen ympäristöministeriön puolesta vakuuttanut olevan epätodennäköistä, että hanke merkittävästi vaikuttaisi edellä mainittuun alueeseen. Ympäristövaikutusten arvioinnissa on kuitenkin vahvistettu joitakin ennalta ehkäiseviä toimenpiteitä, joilla rannikon eroosio pidettäisiin hallinnassa. Tähän tarkoitukseen perustetaan erityinen seurantaohjelma. Posidonia-kasvuston osalta ympäristövaikutusten arvioinnissa vahvistetaan, että kaikki ruoppaustoimet tehdään 10 metrin isobaattiin saakka. Lisäksi lastinpurkutoimien yhteydessä käytettävän mereen laskevan diffuusiopoistoputken on sijaittava vähintään 3,54,5 kilometrin etäisyydellä Posidonia-kasvustoista. Käytettävissä olevien tietojen mukaan Espanjan viranomaiset ovat toteuttaneet ympäristövaikutusten arviointimenettelyn, kuten tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3. maaliskuuta 1997 annetussa neuvoston direktiivissä 97/11/EY(1) edellytetään tämäntyyppisen hankkeen ollessa kyseessä. Menettelyyn on sisältynyt yleisön kuuleminen. Jos komissio saa uutta tietoa, joka osoittaa, että kyseessä on yhteisön lainsäädännön rikkominen, komissio ei epäröi ryhtyä tarvittaviin toimiin yhteisön lainsäädännön noudattamisen varmistamiseksi. (1) EYVL L 73, 14.3.1997.